CELEX: 32019D1564
Language: mt
Date: 2019-09-04 00:00:00
Title: Deċiżjoni tal-Kummissjoni (UE) 2019/1564 tal-4 ta' Settembru 2019 dwar l-inizjattiva taċ-ċittadini proposta bl-isem “Inwaqqfu l-korruzzjoni fl-Ewropa mill-għeruq tagħha, billi naqtgħu l-fondi għall-pajjiżi b'ġudikatura ineffiċjenti wara l-iskadenza” (notifikata bid-dokument C(2019) 6387)

19.9.2019   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 241/6
               
            
         DEĊIŻJONI TAL-KUMMISSJONI (UE) 2019/1564
         tal-4 ta' Settembru 2019
         dwar l-inizjattiva taċ-ċittadini proposta bl-isem “Inwaqqfu l-korruzzjoni fl-Ewropa mill-għeruq tagħha, billi naqtgħu l-fondi għall-pajjiżi b'ġudikatura ineffiċjenti wara l-iskadenza”
         
            
               (notifikata bid-dokument C(2019) 6387)
            
         
         (It-test bl-Ingliż biss huwa awtentiku)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) Nru 211/2011 tal-Parlament Ewropew u tal-Kunsill tas-16 ta' Frar 2011 dwar l-inizjattiva taċ-ċittadini (1), u b'mod partikolari l-Artikolu 4 tiegħu,
         Billi:
         
                     (1)
                  
                  
                     Is-suġġett dwar l-inizjattiva taċ-ċittadini proposta bl-isem “Inwaqqfu l-korruzzjoni fl-Ewropa mill-għeruq tagħha, billi naqtgħu l-fondi għall-pajjiżi b'ġudikatura ineffiċjenti wara l-iskadenza” jirreferi għal li ġej: “Agħti mandat lil kumpanija 10 snin wara l-iskadenza tal-adeżjoni għal moratorju awtomatiku fuq pagamenti ta' fondi strutturali u ta' koeżjoni għal pajjiż ġdid, sakemm jitneħħa l-mekkaniżmu ta' monitoraġġ mill-ġudikatura.”
                  
               
                     (2)
                  
                  
                     L-objettivi tal-inizjattiva taċ-ċittadini proposta jirreferu għal li ġej: “Il-kodiċi legali attwali tal-UE jippermetti interpretazzjoni indebita. Taħt ċerti kundizzjonijiet, il-korruzzjoni fost l-elit politiku f'pajjiżi ġodda tista' tkun benefika għal pajjiżi oħrajn fl-Unjoni, u l-kunċett relattiv ‘temporanju’ jista' jiġġebbed b'mod indefinit. L-iffissar ta' perjodu ta' żmien strett jevita motivazzjoni diretta u indiretta għall-korruzzjoni fl-Istati Membri tal-UE. Eżempju ta' dan huwa l-ineffiċjenza tal-mekkaniżmu ta' monitoraġġ eżistenti fil-każ tal-Bulgarija u tar-Rumanija.”
                  
               
                     (3)
                  
                  
                     It-Trattat dwar l-Unjoni Ewropea (TUE) isaħħaħ iċ-ċittadinanza tal-UE u jkompli jtejjeb il-funzjonament demokratiku tal-Unjoni billi, fost l-oħrajn, jipprovdi lil kull ċittadin bid-dritt li jipparteċipa fil-ħajja demokratika tal-Unjoni permezz tal-inizjattiva taċ-ċittadini Ewropej.
                  
               
                     (4)
                  
                  
                     Għal dan l-għan, jenħtieġ li l-proċeduri u l-kundizzjonijiet meħtieġa għall-inizjattiva taċ-ċittadini jkunu ċari, sempliċi, faċli biex jintużaw u proporzjonati man-natura tal-inizjattiva taċ-ċittadini sabiex titħeġġeġ il-parteċipazzjoni taċ-ċittadini u biex l-Unjoni ssir aktar aċċessibbli.
                  
               
                     (5)
                  
                  
                     Għall-fini ta' implimentazzjoni tat-Trattati, jista' jiġi adottat att legali tal-Unjoni dwar ir-regoli finanzjarji li jiddeterminaw b'mod partikulari l-proċedura għall-implimentazzjoni tal-baġit tal-Unjoni u għall-preżentazzjoni u l-awditjar tal-kontijiet, skont l-Artikolu 322(1)(a) tat-Trattat dwar il-Funzjonament tal-Unjoni Ewropea (TFUE).
                  
               
                     (6)
                  
                  
                     Għal dawn ir-raġunijiet, l-inizjattiva taċ-ċittadini proposta ma taqax manifestament barra mill-qafas tas-setgħat tal-Kummissjoni li tressaq xi proposta għal att legali tal-Unjoni għall-fini tal-implimentazzjoni tat-Trattati, skont l-Artikolu 4(2)(b) tar-Regolament.
                  
               
                     (7)
                  
                  
                     Barra minn hekk, ġie ffurmat il-kumitat taċ-ċittadini u l-persuni ta' kuntatt inħatru skont l-Artikolu 3(2) tar-Regolament, u l-inizjattiva taċ-ċittadini proposta la tidher li hija manifestament abbużiva, fiergħa jew vessatorja, u lanqas ma tidher li tmur manifestament kontra l-valuri tal-Unjoni, kif stipulati fl-Artikolu 2 tat-TUE.
                  
               
                     (8)
                  
                  
                     Għaldaqstant, jenħtieġ li l-inizjattiva taċ-ċittadini proposta bl-isem “Inwaqqfu l-korruzzjoni fl-Ewropa mill-għeruq tagħha, billi naqtgħu l-fondi lill-pajjiżi b'ġudikatura ineffiċjenti wara l-iskadenza” tiġi rreġistrata.
                  
               ADOTTAT DIN ID-DEĊIŻJONI:
         
            Artikolu 1
            L-inizjattiva taċ-ċittadini proposta bl-isem “Inwaqqfu l-korruzzjoni fl-Ewropa mill-għeruq tagħha, billi naqtgħu l-fondi lill-pajjiżi b'ġudikatura ineffiċjenti wara l-iskadenza” hija b'dan irreġistrata.
         
         
            Artikolu 2
            Din id-Deċiżjoni għandha tidħol fis-seħħ fit-12 ta' Settembru 2019.
         
         
            Artikolu 3
            Din id-Deċiżjoni hija indirizzata lill-organizzaturi (il-membri tal-kumitat taċ-ċittadini) tal-inizjattiva taċ-ċittadini proposta bl-isem “Inwaqqfu l-korruzzjoni fl-Ewropa mill-għeruq tagħha, billi naqtgħu l-fondi għall-pajjiżi b'ġudikatura ineffiċjenti wara l-iskadenza”, irrappreżentati mis-Sinjura Veneta Konstantinova MAGISTRELLI u s-Sinjura Dobrinka Ruseva MOSKOVA bħala persuni ta' kuntatt.
         
         
            Magħmul fi Brussell, l-4 ta' Settembru 2019
            
               
                  Għall-Kummissjoni
               
               Frans TIMMERMANS
               
                  L-Ewwel Viċi President
               
            
         
         
            (1)  ĠU L 65, 11.3.2011, p. 1.